SKRIFTLIG FORESPØRGSEL E-3099/02

af Alexandros Alavanos (GUE/NGL) til Kommissionen

(28. oktober 2002)

Om: Massevis af aids-ofre i de fattige lande på grund af Bush' ønske om at sælge amerikanske kondomer

PAI (Population Active International), en uafhængig forskergruppe, har gjort opmærksom på den drastiske stigning i antallet af ofre for aids i de fattige udviklingslande og de østeuropæiske stater og mener, at denne stigning delvis skyldes den store mangel på kondomer. Ifølge forskergruppens rapport anslås behovet i disse lande til at være på otte milliarder kondomer om året, og der er reelt kun blevet solgt 950 mio. i 2000 (sammenlignet med 970 mio. i 1990) til trods for, at der dagligt på verdensplan registreres 14 000 nye ofre for aids.

Bush-regeringen i USA tager følgende skridt: For det første forpligtes USAID (USA's statslige bistandsorganisation) til som led i Buy American at købe amerikanske kondomer til det dobbelte af verdensmarkedsprisen, hvorved der kun købes halvt så mange. For det andet har USA indstillet sit bidrag til FN's befolkningsfond, som er én af verdens største leverandører af kondomer til de fattige lande. For det tredje har USA indstillet sin støtte til alle de organisationer, der beskæftiger sig med familieplanlægning og informerer om abort.

Hvilke foranstaltninger agter Kommissionen at træffe for at forbedre leverings- og salgssystemerne på en sådan måde, at disse befolkninger får mulighed for at købe kondomer til de laveste salgspriser? Har Kommissionen til hensigt at yde finansiel støtte til uddeling af kondomer i de fattige lande, hvor problemet er særlig akut? Hvilke skridt vil Kommissionen tage over for de amerikanske myndigheder?

Svar afgivet på Kommissionens vegne af Poul Nielson

(20. januar 2003)

Kommissionen er meget bekymret over HIV/AIDS-pandemien (human immundefekt virus og erhvervet immundefekt syndrom) og er enig i, at støtte til en indsats mod HIV/AIDS skal prioriteres højt i regioner, der lider alvorligt herunder. Manglende adgang til kondomer er en vigtig årsag til, at mange udviklingslande ikke har været i stand til at bremse udbredelsen af HIV.

Kommissionen har erklæret, at den går ind for en yderligere afbinding af Fællesskabets bistand, og anbefaler, at den igangværende indsats blandt alle donorer fortsætter og udvides med sigte på en komplet afbinding på basis af princippet om fuldstændig gensidighed. Det vil hjælpe til at sikre, at medicin og andre sundhedsrelaterede produkter som f.eks. kondomer er til rådighed i udviklingslandene til den lavest mulige pris. Fællesskabets bistand til lægemidler og medicinalvarer er allerede afbundet.

En afgørelse om at finansiere levering og uddeling af kondomer i et givet land træffes inden for rammerne af landestøttestrategien som svar på en anmodning fra de nationale myndigheder og i koordination med andre udviklingspartnere, som opererer i det pågældende land. Fællesskabet støtter f.eks. i Zimbabwe levering af essentielle lægemidler, det britiske ministerie for international udvikling støtter levering af kondomer og De Forenede Staters Agentur for International Udvikling (USAID) støtter levering af andre goder med berøring til reproduktiv sundhed.

I mange udviklingslande leveres Kommissionens vigtigste støtte på sundhedsområdet via makroøkonomiske støtteprogrammer eller sektorstøtteprogrammer. I disse sætter modtagerlandene deres egne prioriteter og følger fælles indkøbsprocedurer. Kommissionen fører en dialog med de nationale myndigheder om udgiftsprioriteter og vil, når det er relevant, pege på behovet for kondomer. Kommissionen er klar over, at kondomer alene ikke er nok til at hindre udbredelsen af HIV/AIDS. Levering af kondomer skal være en del af en pakke af foranstaltninger, der også omfatter information, uddannelse og bevidstgørelse af befolkningen, både mænd og kvinder.

Fællesskabet støtter også teknologioverførsel og opbygning af kapacitet til fremstilling af lægemidler og leverancer i udviklingslandene. Med henblik herpå har Kommissionen været inddraget i drøftelser om finansiel støtte fra Den Europæiske Investeringsbank til lokal produktion af kondomer i Sydafrika.

Der kan mobiliseres specifikke midler til bekæmpelse af HIV/AIDS, herunder kondomer, fra den globale fond for bekæmpelse af HIV/AIDS, malaria og tuberkulose. Fællesskabet benytter i sin egenskab af medlem af den globale fonds bestyrelse sin indflydelse til at skaffe udviklingslandene de bedst mulige indkøbsbetingelser.

Kommissionen beklager de amerikanske myndigheders beslutning om at suspendere det amerikanske bidrag til De Forenede Nationers fond for befolkningsaktiviteter (UNFPA) og andre organisationer, som støtter abort og abortrådgivning (den såkaldte Mexico City-politik), og den har gentagne gange offentligt kritiseret denne beslutning og givet udtryk for sin bekymring over konsekvenserne heraf. Kommissionen har besluttet at øge sin finansiering af de organisationer, der er hårdest ramt af den amerikanske beslutning. Endelig vil Kommissionen fortsætte med at forfølge sagen, også hvad angår bindingen af den amerikanske bistand, i passende fora, såsom på møder mellem Unionen og De Forenede Stater, i Organisationen for Økonomisk Samarbejde og Udvikling (OECD) og i G-8.